RÅDETS DIREKTIV 96/24/EF af 29. april 1996 om ændring af direktiv 79/373/EØF om handel med foderblandinger

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 43,

under henvisning til forslag fra Kommissionen (1),

under henvisning til udtalelse fra Europa-Parlamentet (2),

under henvisning til udtalelse fra Det Økonomiske og Sociale Udvalg (3), og

ud fra følgende betragtninger:

Rådets direktiv 77/101/EØF af 23. november 1976 om handel med ublandede foderstoffer (4), blev ophævet ved Rådets direktiv 96/25/EF af 29. april 1996 om omsætning af fodermidler og om ændring af direktiv 70/524/EØF, 74/63/EØF, 82/471/EØF og 93/74/EØF samt om ophævelse af direktiv 77/101/EØF (5);

formålet med direktiv 96/25/EF er navnlig at fjerne forskellene i medlemsstaternes lovgivninger vedrørende ublandede foderstoffer og råvarer; med henblik herpå blev der ved direktiv 96/25/EF indført den fælles betegnelse »fodermidler« og en definition af denne betegnelse, som omfatter både ublandede foderstoffer og råvarer; derfor bør disse betegnelser og definitionerne af dem i direktiv 79/373/EØF (6), ændres til den nye fælles betegnelse og den definition, der er givet heraf i direktiv 96/25/EF; disse ændringer har også indflydelse på definitionen af foderblandinger;

listen i del B i bilaget til direktiv 96/25/EF bør anvendes ved omsætning af fodermidler uanset anvendelsesformålet samt ved mærkning af fodermidler til fremstilling af foderblandinger;

ved Kommissionens direktiv 92/87/EØF af 26. oktober 1992 om en ikke-udtømmende fortegnelse over de vigtigste råvarer, der normalt anvendes og markedsføres til fremstilling af foderblandinger til andre dyr og selskabsdyr (7), opstilles der en liste over råvarer til brug ved mærkning af foderblandinger; der bør træffes foranstaltninger til, at direktiv 92/87/EØF ophæves, når del A og B i bilaget til direktiv 96/25/EF træder i kraft -

UDSTEDT FØLGENDE DIREKTIV:

Artikel 1

I direktiv 79/373/EØF foretages følgende ændringer:

1) I artikel 1, stk. 2, litra a), ændres »ublandede foderstoffer« til »fodermidler«.

2) »Råvarer« ændres overalt til »fodermidler«.

3) Artikel 2, litra b), affattes således:

»b) foderblandinger: blandinger af fodermidler, med eller uden tilsætningsstoffer, der er beregnet til fodring af dyr, i form af fuldfoder eller tilskudsfoder.«

4) Artikel 2, litra k), affattes således:

»k) fodermidler: forskellige vegetabilske eller animalske produkter i naturlig tilstand, friske eller konserverede, og derivater af disse efter industriel forarbejdning samt organiske eller uorganiske stoffer, som kan indeholde tilsætningsstoffer, og som er bestemt til fodring af dyr enten i uforandret stand eller forarbejdet stand, til fremstilling af foderblandinger eller som bærestof i forblandinger.«

5) Artikel 10, litra b), udgår.

6) Artikel 10a, stk. 1, affattes således:

»1. Medlemsstaterne foreskriver, at de fodermidler, der er opført på listen over de mest anvendte fodermidler i del B i bilaget til Rådets direktiv 96/25/EF af 29. april 1996 om omsætning af fodermidler og om ændring af direktiv 70/524/EØF, 74/63/EØF, 82/471/EØF og 93/74/EØF samt om ophævelse af direktiv 77/101/EØF (*), kun må angives som sådanne under de heri fastsatte betegnelser og under forudsætning af, at de svarer til de beskrivelser og eventuelle minimumskrav til sammensætningen, der er givet heri.

(*) EFT nr. L 125 af 23. 5. 1996, s. 35.«

7) Artikel 10a, stk. 2, affattes således:

»2. Medlemsstaterne sørger for, at bestemmelserne under de generelle bemærkninger i del A, afsnit I, II, III og IV, i bilaget til direktiv 96/25/EF overholdes.«

8) Artikel 11 affattes således:

»Artikel 11

Med henblik på handel inden for Fællesskabet skal angivelserne på ledsagedokument, emballage, beholdere og etiketter, som er fastgjort derpå, anføres på ét eller flere sprog, som bestemmelseslandet vælger blandt Fællesskabets nationale eller officielle sprog.«

Artikel 2

Medlemsstaterne sætter de nødvendige love og administrative bestemmelser i kraft for at efterkomme dette direktiv senest den 30. juni 1998. De underretter straks Kommissionen herom.

Når medlemsstaterne vedtager disse bestemmelser, skal de indeholde en henvisning til dette direktiv, eller de skal ved offentliggørelsen ledsages af en sådan henvisning. De nærmere regler for denne henvisning fastsættes af medlemsstaterne.

Artikel 3

De vedtagne bestemmelser anvendes fra den 1. juli 1998. Medlemsstaterne fastsætter dog, at foderblandinger, der er markedsført før 1. juli 1998, og som ikke opfylder betingelserne i dette direktiv, stadig kan omsættes indtil 30. juni 1999.

Artikel 4

Dette direktiv træder i kraft på tyvendedagen efter offentliggørelsen i De Europæiske Fællesskabers Tidende.

Artikel 5

Dette direktiv er rettet til medlemsstaterne.

Udfærdiget i Luxembourg, den 29. april 1996.

På Rådets vegne

W. LUCHETTI

Formand

(1) EFT nr. C 238 af 26. 8. 1994, s. 6.

(2) EFT nr. C 305 af 31. 10. 1994, s. 146.

(3) EFT nr. C 102 af 24. 4. 1995, s. 12.

(4) EFT nr. L 32 af 3. 2. 1977, s. 1. Direktivet er senest ændret ved direktiv 90/654/EØF (EFT nr. L 353 af 17. 12. 1990, s. 48).

(5) Se side 35 i denne Tidende.

(6) EFT nr. L 86 af 6. 4. 1979, s. 30. Direktivet er senest ændret ved direktiv 93/74/EØF (EFT nr. L 237 af 22. 9. 1993, s. 23).

(7) EFT nr. L 319 af 4. 11. 1992, s. 19.